
	Comisia juridică de disciplină şi imunităţi



Bucureşti, 21.11.2016
                       Plx. 259/2015
RAPORT
asupra propunerii legislative – Legea traducătorilor și interpreților
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă – Legea traducătorilor și interpreților trimisă cu adresa nr. Plx. 259/2015 din data de 16 martie 2015, înregistrată la Comisia juridică, de disciplină şi imunităţi cu nr.4c-11/419/2015 din 17 martie 2015.

Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 11 martie 2015. 
Consiliul Legislativ a avizat favorabil, cu observații și propuneri, inițiativa legislativă, conform avizului nr. 1125 din 7 octombrie 2014.
Propunerea legislativă supusă dezbaterii are ca obiect de reglementare instituirea cadrului legal pentru organizarea și funcționarea profesiilor de traducător și interpret – judiciari și oficiali. Propunerea legislativă își propune să reglementeze profesiile de traducător autorizat și interpret autorizat, reglementând două categorii de traducători și interpreți, oficiali și judiciari. Inițiativa legislativă reglementează modalitatea de dobândire a calității de traducător sau interpret judiciar sau oficial, condițiile pe care o persoană trebuie să le îndeplinească pentru a dobândi una din aceste calității, drepturile și obligațiile ce revin acestora. De asemenea, prin inițiativa legislativă se reglementează modalitatea de organizare a profesiei prin inființarea Asociației Naționale a Interpreților și Traducătorilor sub controlul Ministerului Justiției, instituție care va aproba statutul și normele de funcționare ale profesiei.

Guvernul României nu susţine adoptarea acestei inițiative legislative, conform punctului de vedere transmis Comisiei juridice, de disciplină și imunități.
Comisia pentru egalitatea de șanse pentru femei și bărbați prin avizul nr.4c-17/431 din 31 martie 2015, a avizat nefavorabil inițiativa legislativă.


În conformitate cu prevederile art.61 din Regulamentul Camerei Deputaţilor, Comisia juridică, de disciplină și imunități, a dezbătut inițiativa legislativă în ședința din data de 21 noiembrie 2016.

Din numărul total de membrii ai Comisiei juridice, de disciplină şi imunităţi, la lucrările comisiei deputaţii au fost prezenţi conform listei de prezenţă.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, respingerea propunerii legislative – Legea traducătorilor și interpreților. 
În raport cu obiectul şi conţinutul reglementării, inițiativa legislativă face parte din categoria legilor ordinare.

